文同
寄题阆州开元寺泽师竹轩
泽师种竹三十年，竹成满院生绿烟。
苍龙子孙太繁盛，分领眷属来渭川。
藏风蓄雨荫殿壁，不敢辄近寒森然。
香飞常入佛座上，叶落不到经窗前。
芟除扫掠净如洗，栏外不许行狂鞭。
泽师瘦健如老鹤，坏衲几尺披左肩。
手持数珠读梵筴，状貌兀若与镌。
朝旋暮绕在其下，不肯出院求斋钱。
古人亦有爱竹者，岂得以师心意专。
我亦平生若如此，兼解略把笔墨传。
逢师正谓同所好，但恨尚有区中缘。
何时相对月明下，坐彻清影谈幽禅。